הרץ

הרץ (סימון: Hz) הוא יחידת מידה לתדירות במערכת היחידות הבינלאומית. היא נקראת על שמו של הפיזיקאי הגרמני היינריך רודולף הרץ אשר תרם רבות למדע בתחום האלקטרומגנטיות.

הגדרת ההרץ היא Hz = s−1 שמשמעותה "אירוע אחד לשנייה"; 100 הרץ משמעותו "100 אירועים לשנייה", וכן הלאה. ניתן ליישם את היחידה על כל אירוע מחזורי, למשל: שעון מתקתק ב-1 הרץ. הערך ההפוך לתדירות הוא זמן מחזור; תדירות של 1 הרץ שווה לאירוע של שנייה אחת, ואירוע של 1 מגה-הרץ הוא אירוע של 1 מיקרו-שנייה. בכתיבה אשר הייתה מקובלת בתקופה לפני מלחמת העולם השנייה, השתמשו במושגים כמו מחזורים לשנייה (Cycles per second), עם כפולות מתאימות "קילו-מחזורים", "מגה-מחזורים" וכן הלאה.

כפולות SI  
1 הרץ (סמל: Hz) = פעם בשנייה
1 דקא-הרץ (סמל: daHz) = עשר פעמים בשנייה
1 הקטו-הרץ (סמל: hHz) = מאה פעמים בשנייה
1 קילו־הרץ (סמל: kHz) = אלף פעמים בשנייה
1 מגה־הרץ (סמל: MHz) = מיליון פעמים בשנייה
1 ג'יגה־הרץ (סמל: GHz) = מיליארד (אלף מיליונים) פעמים בשנייה
1 טרה־הרץ (סמל: THz) = טריליון (אלף מיליארדים) פעמים בשנייה

דוגמאות 
 11.574 מיקרו־הרץ – תדר סיבוב כדור הארץ.
 5 או 6 דקא־הרץ – זרם חילופין ביתי תקני, במתח חשמלי של 220 או 110 וולט.
 2.62 הקטו־הרץ – התו המוזיקלי דו (האמצעי במקלדת הפסנתר).
 4.4 הקטו־הרץ – התו המוזיקלי לה, שמשתמשים בו כדי לכוון כלים מוזיקליים.
 15 קילו־הרץ – יכולת שמיעה ממוצעת של בני אדם.
 104 קילו־הרץ – מהירות השעון של המיקרו-מעבד המסחרי הראשון - אינטל 4004 (1971).
 108–88 מגה־הרץ – שידורי רדיו FM.
 2.45 ג'יגה־הרץ – תדר הגל במכשיר מיקרוגל.
 460 טרה־הרץ – אור אדום.

ראו גם
 יחידות מידה על שם אישים

קישורים חיצוניים

 

יחידות מידה
מערכת היחידות הבין-לאומית